នាយក​រដ្ឋមន្ត្រី​កម្ពុជា ជួប​ប្រធានាធិបតី​ឥណ្ឌូណេស៊ី​តាម​ទូរស័ព្ទ រឿង​ស្ថានការណ៍​នៅ​មីយ៉ាន់ម៉ា
ជំនួបជាមួយ​មេដឹកនាំ​ឥណ្ឌូណេស៊ី​នេះ ធ្វើឡើង​ខណៈ​ដែល​កម្ពុជា​បាន​ក្លាយជា​ប្រធាន​អាស៊ាន​ជា​ផ្លូវការ​សម្រាប់​ឆ្នាំ២០២២​នេះ និង​កើតឡើង​តែ៣ ថ្ងៃ​ប៉ុណ្ណោះ មុនពេល​លោក ហ៊ុន សែន គ្រោង​ធ្វើដំណើរ​ទៅ​ជួប​មេដឹកនាំ​របប​យោធា​មីយ៉ាន់ម៉ា ជាអ្វីមួយ​ដែល​លោក ហ៊ុន សែន អះអាងថា ដើម្បី​ចូលរួម​ដោះស្រាយ​បញ្ហា​មីយ៉ាន់ម៉ា។
រដ្ឋធានីវ៉ាស៊ីនតោន — នាយករដ្ឋមន្ត្រីកម្ពុជា លោក ហ៊ុន សែន បានជួបពិភាក្សាការងារជាមួយប្រធានាធិបតីឥណ្ឌូណេស៊ីលោក Joko Widodo តាមទូរស័ព្ទនៅថ្ងៃអង្គារនេះ ដើម្បីជជែកគ្នាអំពីស្ថានការណ៍វិវត្តន៍ចុងក្រោយនៅក្នុងប្រទេសមីយ៉ាន់ម៉ា ប៉ុន្តែ មិនមានការបញ្ជាក់ខ្លឹមសារលម្អិតនៃកិច្ចពិភាក្សាគ្នារវាងមេដឹកនាំប្រទេសទាំងពីរក្នុងប្លុកអាស៊ាននេះទេ។ នេះ បើយោងតាមសេចក្តីប្រកាសព័ត៌មានមួយរបស់ក្រសួងការបរទេសកម្ពុជាដែលបានចេញផ្សាយនៅថ្ងៃទី៤ ខែមករានេះ។ ជំនួបជាមួយមេដឹកនាំឥណ្ឌូណេស៊ីនេះ ធ្វើឡើងខណៈដែលកម្ពុជាបានក្លាយជាប្រធានអាស៊ានជាផ្លូវការសម្រាប់ឆ្នាំ២០២២នេះ និងកើតឡើងតែ៣ ថ្ងៃប៉ុណ្ណោះ មុនពេលលោក ហ៊ុន សែន គ្រោងធ្វើដំណើរទៅជួបមេដឹកនាំរបបយោធាមីយ៉ាន់ម៉ា ជាអ្វីមួយដែលលោក ហ៊ុន សែន អះអាងថា ដើម្បីចូលរួមដោះស្រាយបញ្ហាមីយ៉ាន់ម៉ា។ នៅមុនដំណើរទស្សនកិច្ចនេះតែ១សប្តាហ៍ មានគ្រាប់បែកច្នៃចំនួន២គ្រាប់ត្រូវគេដាក់បំផ្ទុះនៅក្បែរស្ថានទូតខ្មែរក្នុងប្រទេសមីយ៉ាន់ម៉ា ប៉ុន្តែមិនមានគ្រោះថ្នាក់អ្វីទេហើយសន្តិសុខ ត្រូវបានពង្រឹង។ នេះ បើតាមការថ្លែងរបស់លោក កុយ គួង អ្នកនាំពាក្យក្រសួងការបរទេស ប្រាប់ដល់សារព័ត៌មាននានាក្នុងប្រទេសកម្ពុជា។ រីឯនិស្សិតរបស់មីយ៉ាន់ម៉ា ក៏បានតវ៉ាប្រឆាំងដំណើរទស្សនកិច្ចរបស់លោក ហ៊ុន សែន ដោយមានដុតរូបថតលោកផងដែរ។ របបយោធាមីយ៉ាន់ម៉ា ដែលបច្ចុប្បន្នដឹកនាំដោយលោក Min Aung Hlaing ត្រូវបានមេដឹកនាំពិភពលោក រិះគន់ចំពោះការធ្វើរដ្ឋប្រហារទម្លាក់មេដឹកនាំឈ្នះការបោះឆ្នោត គឺអ្នកស្រី Aung San Suu Kyi កាលពីដើមខែកុម្ភៈ ឆ្នាំ២០២១ និងចំពោះអំពើហិង្សាដែលកំពុងកើតឡើងក្នុងប្រទេសមីយ៉ាន់ម៉ា។ ឥណ្ឌូណេស៊ី ជាប្រទេសធំជាងគេក្នុងសមាគមអាស៊ាន ហើយរដ្ឋធានីហ្សាកាតានៃប្រទេសនេះ ក៏ជាទីដែលលេខាធិការដ្ឋានអាស៊ានតាំងនៅផងដែរ។ សេចក្តីប្រកាសព័ត៌មានបានបន្តថា ប្រធានាធិបតីឥណ្ឌូណេស៊ី លោក ចូកូ វីដូដូ បានសម្តែងការគាំទ្រកម្ពុជាក្នុងឋានៈជាប្រធានប្តូរវេនរបស់អាស៊ានដោយចាត់ទុកថា ជោគជ័យរបស់កម្ពុជា នឹងរួមចំណែកឲ្យឥណ្ឌូណេស៊ី បានជោគជ័យនៅពេលដែលធ្វើប្រធានប្តូរវេនបន្តនៅឆ្នាំក្រោយផងដែរ។ កាលពីឆ្នាំ២០១២ ពេលដែលកម្ពុជាធ្វើជាប្រធានអាស៊ាននៅគ្រានោះ ប្រទេសនេះ បានរងការរិះគន់ពីសហគមន៍អាស៊ាន និងអន្តរជាតិ ដោយសារការមិនអាចចេញសេចក្តីថ្លែងការណ៍រួមមួយរបស់ប្លុកនៃប្រទេសទាំង១០នេះបាន។ កម្ពុជា អះអាងថា ខ្លួនត្រូវបានបង្ខំឲ្យធ្វើជាចៅក្រមកាត់សេចក្តីលើសំណុំរឿងសមុទ្រចិនខាងត្បូង តែក្រុមអ្នករិះគន់លើកឡើងថា កម្ពុជា កាន់ជើងចិន។ កាសែត Nikkei Asia បានរាយការណ៍កាលពីសប្តាហ៍មុនថា ប្រទេសចិន បានប្រាប់ប្រទេសឥណ្ឌូណេស៊ីឲ្យផ្អាកគម្រោងរុករករ៉ែប្រេង និងឧស្ម័ននៅក្នុងតំបន់មួយក្បែរប្រជុំកោះ Natuna islands ដែលស្ថិតក្នុងដែនសេដ្ឋកិច្ចផ្តាច់មុខរបស់ឥណ្ឌូណេស៊ី តែត្រួតគ្នាលើតំបន់ដែលចិនទាមទារកម្មសិទ្ធិដែរក្នុងសមុទ្រចិនខាងត្បូង ប៉ុន្តែ ឥណ្ឌូណេស៊ី តែងតែប្រកាន់ជំហស្ងាត់ស្ងៀមដើម្បីបញ្ចៀសការបង្ហាញពីជម្លោះជាសាធារណៈជាមួយប្រទេសចិន។ ចិន ក៏មានជម្លោះជាមួយប្រទេសជាសមាជិកអាស៊ាន៤ទៀត គឺវៀតណាម ហ្វីលីពីនម៉ាឡេស៊ី និងព្រុយណេ ព្រមទាំងតៃវ៉ាន់ផងដែរ ក្នុងដែនសមុទ្រចិនខាងត្បូង ដែលចិនទាមទារអធិបតេយ្យស្ទើរតែទាំងស្រុង៕